1 Korin
Wanpela brata i kotim narapela brata.
6
1Sapos wanpela bilong yupela i gat toktok long narapela bilong yupela, orait em i ken karim dispela toktok i go long kot bilong ol autsait manmeri na maski long stretim dispela toktok namel long ol brata bilong sios, a? Nogat! 2Ating yupela no save, ol manmeri bilong God bai skelim ol autsait manmeri bilong dispela graun. Na sapos yupela bai skelim ol autsait manmeri bilong dispela graun, orait olsem wanem yupela no fit long skelim ol liklik samting bilong nau? 3Ating yupela no save, yumi bai skelim ol ensel. Na sapos yumi bai skelim ol ensel, orait yumi inap tru long skelim ol liklik samting i kamap nau long laip bilong yumi. 4Em olsem na sapos sampela toktok i kamap namel long yupela bilong sios, orait olsem wanem yupela i go long ol autsait man bilong harim kot, em ol man i samting nating bilong sios? 5Mi mekim dispela tok bilong semim yupela. Long sios bilong yupela ating i no gat ol sampela man i gat save inap long skelim kot bilong tupela bilip manmeri, a? 6Em olsem tasol wanpela brata i karim hevi bilong em long narapela brata i go long kot bilong lo, na long ai bilong ol manmeri i no bilip ol i autim hevi bilong ol!
7Yupela feil pinis. Long wanem, yupela i gat kot kot i stap namel long yupela. Taim wanpela brata i rongim yu, olsem wanem yu no laik karim dispela rong tasol? Taim wanpela brata i konim yu, olsem wanem yu no laik karim dispela hevi tasol? 8Na yupela, yupela wokim giaman pasin na yupela wokim rong, na yupela mekim olsem long ol brata bilong yupela. 9Ating yupela no save, ol manmeri nogut ol i no inap kisim kingdom bilong God. Yupela no ken i giamanim bel bilong yupela. Ol manmeri i mekim ol kainkain pamuk pasin, na ol manmeri i lotu long ol aidol, na ol marit manmeri i mekim pasin pamuk, na ol 2-kina man, na ol man i mekim marit pasin wantaim narapela man, 10na ol stilmanmeri, na ol manmeri i tok baksait, na ol kon manmeri, ol i no inap kisim kingdom bilong God. 11Na pastaim sampela bilong yupela i bin i stap olsem. Tasol, long wok bilong BIKPELA Jisas Krais na long Holi Spirit bilong God bilong yumi, God i wasim yupela, na Em i mekim yupela holi manmeri, na Em i givim stretpela pasin long yupela bilong kolim yupela “stretpela manmeri”.
Kainkain pasim pamuk i kamap bikpela.
12“Olgeta samting i orait long mi na mi ken i mekim.” Tasol, i no olgeta samting i gutpela. “Olgeta samting i orait long mi na mi ken i mekim.” Tasol, mi no inap larim wanpela samting i winim mi. 13“Kaikai i stap bilong pulapim bel, na bel i stap bilong pulimapim long kaikai.” Na God bai distroim tupela wantaim. Tasol bodi i no samting bilong yusim long ol kainkain pasin pamuk. Nogat. Bodi i stap bilong yusim long BIKPELA, na BIKPELA i givim Em yet bilong bodi. 14God, long pawa bilong Em, Em i kirapim BIKPELA long dai, na Em bai kirapim yumi tu. 15Ating yupela no save, bodi bilong yupela em i hap bodi bilong Krais yet. Em olsem na, olsem wanem mi ken i kisim hap bodi bilong Krais na pasim wantaim 2-kina meri? Mi no ken i mekim! 16Ating yupela no save, sapos wanpela man i pasim bodi bilong em long 2-kina meri, orait em i kamap wanpela wantaim em. Long wanem, Tok bilong God i tok olsem, “Tupela bai kamap wanpela bodi.” (Jenesis 2:24) 17Tasol man i pasim em yet wantaim BIKPELA em i kamap wanpela wantaim Em long spirit.
18Ranawe olgeta long olgeta kainkain pamuk pasin. Ol narapela sin man i mekim em i no samting bilong bodi, tasol man i mekim pamuk pasin em i mekim samting i winim bodi bilong em yet. 19Ating yupela no save, bodi bilong yu em i tempel bilong Holi Spirit, na God i givim Holi Spirit long yu na Em i stap insait long yu. Yu no bilong yu yet. Nogat. 20God i baim yu long pe. Em olsem na, yupela mas onarim God long bodi bilong yupela.
tpi_Latn tpi_Latn unk tpi_Latn tpi_Latn tpi_Latn tpi_Latn tpi_Latn